ROZHODNUTIE KOMISIE
z 25. apríla 2007,
ktorým sa mení a dopĺňa rozhodnutie 2007/30/ES, pokiaľ ide o prechodné opatrenia pre určité mliečne výrobky získané v Bulharsku
[oznámené pod číslom K(2007) 1787]
(Text s významom pre EHP)
(2007/264/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Akt o pristúpení Bulharska a Rumunska, a najmä na jeho článok 42,
keďže:
(1)
V rozhodnutí Komisie 2007/30/ES z 22. decembra 2006, ktorým sa ustanovujú prechodné opatrenia pre obchodovanie s niektorými výrobkami živočíšneho pôvodu získanými v Bulharsku a v Rumunsku (1), sa ustanovujú určité prechodné opatrenia na výrobky živočíšneho pôvodu, ktoré boli získané v zariadeniach v Bulharsku a Rumunsku pred 31. decembrom 2006 a ktoré spadajú do rozsahu nariadenia Európskeho parlamentu a Rady (ES) č. 853/2004 z 29. apríla 2004, ktorým sa ustanovujú osobitné hygienické predpisy pre potraviny živočíšneho pôvodu (2).
(2)
Bulharsko požiadalo o možnosť vyvážať určité mliečne výrobky, ktoré boli získané v zariadeniach tohto členského štátu pred 31. decembrom 2006 a ktoré spadajú do rozsahu rozhodnutia 2007/30/ES, do tretích krajín.
(3)
Tejto žiadosti sa môže vyhovieť za podmienok ustanovených v článku 12 ods. 1 nariadenia Európskeho parlamentu a Rady (ES) č. 178/2002 (3). V tejto súvislosti Bulharsko poskytlo nevyhnutné informácie o dohode krajín určenia.
(4)
Rozhodnutie 2007/30/ES by sa malo preto zodpovedajúcim spôsobom zmeniť a doplniť.
(5)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Do článku 2 ods. 1 rozhodnutia 2007/30/ES sa dopĺňa tento pododsek:
„Mliečne výrobky získané v zariadeniach v Bulharsku môžu byť navyše do 31. decembra 2007 exportované do tretích krajín za predpokladu, že vývoz sa vykoná v súlade s článkom 12 nariadenia Európskeho parlamentu a Rady (ES) č. 178/2002 (4).
Článok 2
Toto rozhodnutie je určené členským štátom.
V Bruseli 25. apríla 2007